ཐུགས་སྒྲུབ་ཕྲིན་ལས་སྐོར༔ རིན་ཆེན་གཏེར་བུམ་གཞུག་ཐབས་བཞུགས༔ འཇིག་རྟེན་རྒུད་པ་མ་ལུས་སེལ་མཛད་པ༔ འཕགས་མཆོག་གཏེར་གྱི་དབང་ཕྱུག་ལ་ཕྱག་འཚལ༔ མ་འོངས་འགྲོ་བའི་སྤྱོད་ངན་སེར་སྣ་ཡིས༔ བསོད་ནམས་ཉམས་པ་སྣོད་བཅུད་རྒྱུད་པ་འབྱུང༔ དེ་ཚེ་ལྟོགས་སྐོམ་ཚ་གྲང་ སྡུག་བསྔལ་ཀུན༔ སེལ་ཕྱིར་རིན་ཆེན་གཏེར་བུམ་གཞུག་ཐབས་བསྟན༔ དང་པོ་ལོ་ཟླ་ཞག་དུས་བཀྲ་ཤིས་ཤིང༔ ར་བ་བཞིསོགས་ཉ་བའི་དུས་སུ་བརྩམས༔ རབ་ནི་རིན་ཆེན་གསེར་དངུལ་བུམ་པ་དང༔ འབྲིང་ནི་རྫ་འམ་ཤིང་ཐོག་བིལ་བ་སོགས༔ ཐ་ཡང་དར་གོས་རས་སམ་སྣོད་བཟང་དུ༔ གཡང་རྫས་རྣམས་དང་ཕྱུག་པོའི་ནོར་རྫས་དང་༔ འབྲི་བརྒྱའི་རྩི་མར་དཔལ་དང་ལྡན་པའི་གོས༔ བཙན་པོའི་མཁར་དང་གཞི་བདག་ཕྱུག་པོའི་ས༔ རིན་ཆེན་འབྲུ་སྣའི་རིགས་དང་བདུད་རྩི་སྨན༔ དཀར་མངར་ཇ་ཤིང་སྒྲུབ་གཏོར་བྱིན་རླབས་རྟེན༔ དེ་སོགས་ཕུན་ཚོགས་རྫས་ཀྱིས་ལེགས་གཏམས་ནས༔ མཐིང་ཤོག་ལ་སོགས་ཤོག་གུ་རལ་མེད་ལ༔ གསེར་རམ་བྲི་རྫས་བཟང་དྲུག་བསྲེས་པ་ཡིས༔ མུ་ཁྱུད་རིམ་པ་ལྔ་རུ་བསྐོར་བའི་དབུས༔ ཧྲཱི༔དང་དེ་ཕྱིར་པདྨ་འདབ་དྲུག་ལ༔ ལྗོན་པའི་ཤིང་དང་སྙིང་པོ་ཡི་གེ་དྲུག༔ དེ་ཕྱིར་འཕགས་པ་འཇིག་རྟེན་གསུམ་གྱི་དབང་ཕྱུག་འཛད་མེད་ནམ་མཁའི་གཏེར་ལ་དབང་བའི་རྒྱལ་བོའི་བཀྲ་ཤིས་པའི་ཙཀྲ་དང་རིན་ཆེན་བུམ་རྟེན་ལ་བྱིན་རླབས་ཞུགས་ཏེ་ཕྱོགས་འདིར་ཕྱྭ་གཡང་དཔལ་འབྱོར་ཐམས་ཅད་ཡར་ངོས་ཟླ་ལྟར་འཕེལ་ཞིང་རྒྱས་ལ་རབ་ཏུ་བརྟན་པར་མཛོད་ཅིག༔ མངྒ་ལཾ་ཏིཥྛ ནྟུཿ དེ་ཕྱིར་ཛཾ་ལྷ་རིགས་ལྔ་དང༔ ནོར་རྒྱུན་ལ་སོགས་གཟུངས་རྣམས་བྲི༔ དེ་ཕྱིར་དབྱངས་གསལ་རྟེན་སྙིང་མཐར༔ ཕྱྭ་གཡང་དཔལ་འབྱོར་ལེགས་ཚོགས་ཐམས་ཅད་རྒྱས་པར་མཛོད་ཅིག༔ པུཥྚིཾ་ཀུ་རུ་སྭཱ་ཧཱ༔ ཕྱི་རོལ་འོད་དྲྭ་ལྗོན་པས་བསྐོར༔ ཚོན་དང་གསེར་མདོག་དར་གྱིས་བཏུམ༔ བཀྲ་ཤིས་བུམ་པའི་གཟུངས་སུ་གཞུག༔ དཀྱིལ་འཁོར་མཆོད་རྫས་དབུས་སུ་བཤམས༔ རྩ་སྒྲུབ་རྣལ་འབྱོར་ སྔོན་སོང་ནས༔ བུམ་པ་ཆོས་དབྱིངས་ཕོ་བྲང་དུ༔ འཕགས་མཆོག་གསེར་མདོག་སྒེག་ཉམས་ཅན༔ རྩ་ཕྱག་ནོར་བུ་ནེའུ་ལེ་འཛིན༔ ཛཾ་བྷ་༼ལྷ༽རིགས་ལྔ་ནོར་རྒྱུན་མ༔ གནོད་སྦྱིན་ཚོགས་ཀྱིས་བསྐོར་བར་དམིགས༔ སྤྲོ་བསྡུས་འོད་ཀྱིས་སྣོད་བཅུད་ཀྱི༔ ཕྱྭ་གཡང་བཀྲ་ཤིས་ལེགས་ཚོགས་རྣམས༔ འོད་ཀྱི་རྣམ་པར་བསྡུས་ནས་བསྟིམས༔ འཕགས་པའི་ཕྱག་གི་ནོར་བུ་དང༔ ནེའུ་ལེ་སྐྱུགས་པའི་རིན་ཆེན་ཆར༔ འཇིག་རྟེན་ཀུན་དང་དམིགས་གལ་ཆེར༔ དྲག་དབབ་དབུལ་ཕོངས་བསལ་བར་བསམ༔ སྔགས་དང་རྟེན་འབྲེལ་སྙིང་པོ་བཟླ༔ སླར་ཡང་འོད་ཞུ་རོ་གཅིག་ངང༔ བུམ་པ་གཟི་བརྗིད་འབར་བར་བསམ༔ གནོད་སྤྱིན་ཚོགས་ལ་གཏོར་མ་བསྔོ༔ ས་དཔལ་བང་མཛོད་སོགས་ སུ་སྦ༔ གཞན་གྱིིས་མཐོང་བར་མི་བྱ་ཞིང༔ སེར་སྣ་རྐུ་འཕྲོག་ནོར་མ་བསྲེ༔ ཡུལ་ལྷ་མཆོད་ཅིང་ཕྲིན་ལས་བཅོལ༔ དེ་ཡིས་ཕྱྭ་གཡང་འབྱོར་བ་འཕེལ༔ སྣོད་བཅུད་སོར་ཆུད་བྱིན་ཆགས་ཤིང༔ རྩོལ་མེད་བསོད་ནམས་འབྲས་བུ་སྨིན༔ སྩོལ་བས་ནོར་སྒྲུབ་རྨོངས་པ་ཡིནཿ དེ་ཕྱིར་གཏེར་ལ་འབད་པར་རིགས༔འབྲས་བུ་ད་ལྟ་ཉིད་སྨིན་ཏེ༔ དམ་ཆོས་མཐུན་རྐྱེན་ཕུན་ཚོགས་འགྱུར༔ ཐེ་ཚོམ་མེད་དོ་ས་མ་ཡ༔ རྒྱ་རྒྱ་རྒྱ༔